A verseny titkárának jelentése

(különös tekintettel a jelentkeztetés és az SI működésével kapcsolatban)

Augusztus végén a levelező listán volt egy hozzászólás, hogy miután elmarad a Zala megyében tervezett MEFOB, majd, azt az Eger Nagydíjon megrendezik.

Egészen szeptember végéig erről nem is volt tovább szó, majd 29-én Skultéti Marci megkeresett, hogy nem rendeznénk-e meg a versenyt, mivel más alkalmas időpont ebben az évben már nem lesz. Épp aznap este volt megbeszélésünk, ahol úgy döntöttünk, hogy elvállaljuk a feladatot.

Mindkét verseny előkészületi munkái rendben folytak. Az Eszterházy Károly Főiskola mindenben partnerünk volt (köszönhetően a több éves jó kapcsolatnak a testnevelési tanszékkel). Egyedül a MEFOB-osok kollégiumi szállását nem tudták biztosítani, de szerencsére a Wigner kollégiumában jutott nekik is hely.

A nevezésekhez az Entry rendszert használtuk, a MEFOB kivételével, bár ezt is lehetett volna az Entryben gyűjteni (így kicsit több munkám volt) Az első „meglepetés” akkor ért mindenkit, mikor láttuk, hogy csak egyre jönnek-jönnek a nevezések, amely végül túl is lépte a 800-at. Igazság az, hogy az előző évekhez hasonlóan max.4-500 főre számítottunk, részben emiatt is került sor az ún. pillangós pályák kialakítására, másrészt pedig a késői O-idő miatt. 14 órai rajttal, hogy még biztosan világosban beérjen mindenki, ennyi embert egyszerűen nem lehetett volna akár 2 perces időközökkel elrajtoltatni. Erre még a rajt 35 perces csúszása is rátett. Sajnos ez egyrészt a rajtban, másrészt a célban csapódott le, a kiolvasásnál hosszas sor kanyargott, a rajt pedig nem tudta lekezelni ezt az embertömeget, emiatt 2 fő a törlés-ellenőrzést is elmulasztotta, de sikerült az eredményüket megmenteni.

Jelentkeztetés

8 óra körül érkeztek meg az első versenyzők, főleg MEFOB-osok a váltó miatt. Az ő regisztrációjuk zökkenőmentes volt, majd 9-től elindult a verseny. Eközben már folyamatosan érkeztek az Eger Nagydíjra is a jelentkezők. A kapacitásom egy részét lekötötte a váltó lebonyolítása. A versenyiroda így 2 főre apadt (1 fő nem jött el, pedig egy héttel korábban biztosra ígérte, hogy jön segíteni). A Wigner kollégium kérésére a szállást is mi intéztük, ez is plusz terhet jelentett.

Azt hiszem, mindenki ismeri a hazai nevezési szokásokat. A helyszínen szembesültünk azzal, hogy a benevezett létszám közel 20%-ának megfelelő változtatást/új nevezést/dugóka be-átírást (volt klub, aki a helyszínen adott le 38 dugókaszámot!) kellett volna lekezelni. A nyílt kategóriákban pld. pillanatok alatt elfogytak az üres helyek - 2x20db. A nyílt technikásban még 20-25 helyre lett volna igény (főleg a pincelátogatás miatt). A pillangós pályákat úgy terveztük, hogy rajtszám szerint veszi el mindenki a térképet, de beláttuk, hogy ez a nagyszámú módosítás miatt nem megoldható, ekkor döntöttünk úgy, hogy a páros percben rajtolók a 2-es, a páratlanban rajtolók pedig az 1-es pályát futják. A kiolvasásnál azt láttuk, hogy még ez a megoldás sem sikerült teljesen. Az SI-ben a pillangó miatt egyénenként kellett hozzárendelni mindenkihez a pályát, majd célbaérkezéskor igen sok esetben módosítani azt. További csúszást okozott az, hogy az M3-as autópályán 2 baleset miatt – a versenyzők jelzése szerint – 20km-es sor alakult ki, sokan szóltak, hogy későn fognak Egerbe érni.

Összességében megállapítható, hogy a versenyiroda létszáma kevésnek bizonyult a jelentkeztetéssel járó feladatok ellátására.

Sportident

A megyei szövetségi csomagban 2 kiolvasó doboz van, ezt használjuk már évek óta valamennyi megyei versenyen. A dobozokkal eddig semmi probléma nem volt, rendszeresen használatban voltak iskolai bemutatók alkalmával, még a verseny hetében is, most azonban az egyik dobozt nem volt hajlandó felismerni a rendszer, így kénytelenek voltunk 1 dobozt használni, ami viszont nem bírta a nagy terhelést (állítólag csak 20 kiolvasás/perc a kapacitása?) Vasárnap a célban még a rajt előtt megvizsgáltuk a dobozt és mint kiderült az egyik vezeték tört meg, de ezt a helyszínen nem tudtuk megjavítani. Már javában zajlott a verseny, mikor megtudtuk, hogy Bükkszenkereszten van másik kiolvasó Vásárhelyi Tasnál, ekkor azonnal elmentek érte. Nem sokkal ezután még 2 dobozt ajánlottak fel az itt edzőtáborozó válogatott részéről (ez szintén Bükkszentkereszten volt). Tas dobozát a MEFOB kiolvasásához beüzemeltük - a hibás vezetéket azóta már kicseréltük.

Eddig 2 laptoppal ment a verseny, további 2 gép beüzemelése szükséges.

A pillangós pályák kezelésére kell megoldást találni, mert hiába rendeltük hozzá a versenyzőhöz a pályát, a rajtban sem sikerült úgy kiadni a térképeket, ahogyan elterveztük (páros perc 2-es, páratlan 1-es) és a célban sem tudtuk a nagyszámú módosítás miatt időben elvégezni az összes hozzárendelést.

A versenyen és utána is kaptunk számos visszajelzést az eredményekkel kapcsolatban. Többen reklamálták, hogy hibás eredménnyel szerepelnek az eredménylistában, vagy éppen fordítva, hibáztak ugyan, de az eredményük el lett fogadva. A program valamennyi SI beállítása jól volt megadva, másnapra a pályák is rendben össze voltak rendelve a versenyzőkkel, mégsem volt hajlandó elvégezni a kódellenőrzést. Erre még a helyszínen lévő tapasztalt SI felhasználók sem tudtak mit mondani. További problémát okozott, hogy néhány versenyző nem azonos dugókával futott mindkét nap, összecserélték klubon belül egymással, ill. a kiadott bérelt dugókákat nem az használta, akihez hozzá lett rendelve, persze mindezekről csak a befutás után kiolvasáskor szereztünk tudomást.

2011. november 9. Fekete Zoltán